KIRJALLINEN KYSYMYS E-2809/01 esittäjä(t): Jean Lambert (Verts/ALE) komissiolle. Taguluchen pullotustehtaan rakentaminen (La Gomera, Kanarian saaret).



Virallinen lehti nro 172 E , 18/07/2002 s. 0009 - 0010



KIRJALLINEN KYSYMYS E-2809/01 esittäjä(t): Jean Lambert (Verts/ALE) komissiolle (10. lokakuuta 2001) Aihe: Taguluchen pullotustehtaan rakentaminen (La Gomera, Kanarian saaret) Vastauksessaan kysymykseen P-0360/00(1), joka koski pullotustehtaan rakentamista Tagulucheen (La Gomeran saarelle Kanarian saarilla), komissio totesi 7. maaliskuuta 2000, että se ryhtyisi tarvittaviin toimiin, jotta tässä tapauksessa noudatettaisiin yhteisön lainsäädäntöä. Koska emme ole saaneet lisätietoja komission toimista, haluaisimme tietää seuraavaa: - Onko komissio tutkinut hankeen kielteisiä ympäristövaikutuksia ja arvioinut, rikotaanko asiassa luontotyyppidirektiiviä (92/43/ETY(2))? Pitäisikö kyseisen direktiivin 6 artiklaa soveltaa alueen ennaltaehkäisevään suojeluun? - Onko komissio tutkinut ympäristövaikutusten arviointimenettelyä, jonka yhteydessä maanalaisten vesilähteiden kunnollista arviointia ei koskaan suoritettu, kuten edellisissä kysymyksissämme mainittiin? - Mihin toimiin komissio on ryhtynyt alueen suojelun sekä luontotyyppidirektiivin ja ympäristövaikutusdirektiivin (97/11/EY)(3) asianmukaisen soveltamisen varmistamiseksi? - Mihin jatkotoimiin komissio on ryhtynyt samasta asiasta vastaanottamansa valituksen (P-1999/4875) johdosta? - Olisiko komissio valmis lähettämään valtuuskunnan La Gomeraan tutkimaan hankeen todellisia ympäristövaikutuksia ja paikalliselle maataloustoiminnalle aiheutuvia seurauksia? (1) EYVL C 330 E, 21.11.2000, s. 137. (2) EYVL L 206, 22.7.1992, s. 7. (3) EYVL L 73, 14.3.1997, s. 5. Margot Wallströmin komission puolesta antamayhteinen vastauskirjallisiin kysymyksiin E-2616/01 ja E-2809/01 (12. marraskuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), ei sovelleta parlamentin jäsenen esille tuomassa tapauksessa, koska kyseinen hanke ei kuulu mihinkään niistä luokista, jotka on lueteltu kyseisen direktiivin liitteissä. Kuten edellä mainittuihin kirjallisiin kysymyksiin annetuista vastauksista käy ilmi, kyseisellä hankkeella saattaa kuitenkin olla merkittävä vaikutus Tagaluchen ja Lomo del Carretónin alueisiin, joita Espanja on ehdottanut Natura 2000 -verkostoon yhteisön tärkeinä pitäminä alueina luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(3) mukaisesti. Kantelun 99/4875 tutkinnan yhteydessä komissio on lähettänyt Espanjan viranomaisille kirjeen ja pyytänyt heiltä kyseistä asiaa koskevia huomioita voidakseen määritellä, vaikuttaako kantelussa mainittu hanke merkittävästi kyseisiin alueisiin suhteessa direktiivin 92/43/ETY tavoitteisiin, missä tapauksessa on sovellettava 6 artiklassa säädettyä menettelyä. Komissio on tutkinut Espanjan viranomaisten antaman vastauksen ja kantelun esittäjän toimittamat lisätiedot perusteellisesti. Koska kyseisellä hankkeella saattaa olla merkittävä vaikutus edellä mainittuihin alueisiin, komissio lähetti asiaa tutkittuaan Espanjan viranomaisille uuden kirjeen ja pyysi heiltä lisätietoja hankkeen vaikutuksista kyseisiin alueisiin sekä toteutuneiden vaihtoehtojen arvioinnista. Espanjan viranomaisten vastaus ei ole vielä saapunut. Komissio on ilmoittanut edellä mainitut tiedot kantelun esittäjälle. Kysymykseen siitä, voisiko komissio lähettää Gomeraan valtuuskunnan tutkimaan rakennustöiden vaikutuksia, komissio vastaa, että sillä ei ole toimivaltuuksia suorittaa ympäristöasioihin liittyviä tarkastuksia. (1) EYVL L 175, 5.7.1985. (2) EYVL L 73, 14.3.1997. (3) EYVL L 206, 22.7.1992.